UREDBA KOMISIJE (EU) 2020/1565

оd 27. listopada 2020.

o izmjeni priloga II., III. i IV. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za 1,4 diaminobutan, 1-metilciklopropen, amonijev acetat, bifenazat, klorantraniliprol, klormekvat, ciprodinil, vapnenac, mandipropamid, papar, piridaben, repelente: brašno od krvi, ekstrakte morskih algi i trimetilamin hidroklorid u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 5. stavak 1. i članak 14. stavak 1. točku (a),

budući da:

(1) Maksimalne razine ostataka (MRO) za 1-metilciklopropen, bifenazat, ciprodinil, mandipropamid i piridaben utvrđene su u Prilogu II. Uredbi (EZ) br. 396/2005. MRO-i za klorantraniliprol i klormekvat utvrđeni su u dijelu A Priloga III. toj uredbi. 1,4-diaminobutan, amonijev acetat, vapnenac, papar, repelenti: brašno od krvi, ekstrakti morskih algi i trimetilamin hidroklorid uvršteni su u Prilog IV. toj uredbi.

(2) U okviru postupka odobrenja uporabe sredstva za zaštitu bilja koje sadržava aktivnu tvar 1-metilciklopropen na jabuci i banani podnesen je zahtjev za izmjenu postojećih MRO-a u skladu s člankom 6. stavkom 1. Uredbe (EZ) br. 396/2005.

(3) U pogledu bifenazata takav je zahtjev podnesen za bobice bazge. U pogledu klormekvata takav je zahtjev podnesen za ječam. U pogledu ciprodinila takav je zahtjev podnesen za rabarbaru. U pogledu mandipropamida takav je zahtjev podnesen za korabu i „začinsko bilje i jestive cvjetove”. U pogledu piridabena takav je zahtjev podnesen za papriku.

(4) U skladu s člankom 6. stavcima 2. i 4. Uredbe (EZ) br. 396/2005 zahtjevi za uvozna odstupanja podneseni su za klorantraniliprol koji se u Maleziji upotrebljava na košticama uljne palme i plodovima uljne palme te piridaben koji se u Sjedinjenim Američkim Državama upotrebljava na orašastim plodovima. Podnositelji zahtjeva tvrde da odobrenom uporabom tih tvari na tim kulturama u predmetnim zemljama nastaju ostaci koji prekoračuju MRO-e iz Uredbe (EZ) br. 396/2005 te da su potrebni viši MRO-i kako bi se izbjegle trgovinske zapreke pri uvozu tih kultura.

(5) U skladu s člankom 8. Uredbe (EZ) br. 396/2005 predmetne države članice ocijenile su te zahtjeve i Komisiji dostavile izvješća o ocjeni.

(6) Europska agencija za sigurnost hrane („Agencija”) ocijenila je zahtjeve i izvješća o ocjeni, posebno ispitavši rizike za potrošače i, prema potrebi, za životinje te je dala obrazložena mišljenja o predloženim MRO-ima (2), Ta je mišljenja dostavila podnositeljima zahtjeva, Komisiji i državama članicama te ih učinila dostupnima javnosti.

(7) U pogledu 1-metilciklopropena podnositelj zahtjeva dostavio je informacije koje nisu bile dostupne tijekom revizije provedene u skladu s člankom 12. Uredbe (EZ) br. 396/2005. Te se informacije odnose na ispitivanja ostataka i metabolizma.

(8) U pogledu klormekvata Agencija je preporučila povećanje MRO-a za određene proizvode životinjskog podrijetla nakon uporabe te tvari na ječmu.

(9) Za sve ostale zahtjeve Agencija je zaključila da su svi uvjeti u pogledu podataka ispunjeni i da su izmjene MRO-a koje su zatražili podnositelji zahtjeva prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Opasnost od prekoračenja prihvatljivog dnevnog unosa ili akutne referentne doze nije utvrđena ni pri izlaganju tim tvarima tijekom cijelog životnog vijeka konzumiranjem svih prehrambenih proizvoda koji ih mogu sadržavati ni pri kratkoročnom izlaganju zbog znatnog konzumiranja predmetnih proizvoda.

(10) 1,4-diaminobutan, amonijev acetat, vapnenac, papar, repelenti: brašno od krvi, ekstrakti morskih algi i trimetilamin hidroklorid (3) bili su privremeno uvršteni u Prilog IV. Uredbi (EZ) br. 396/2005 do dovršetka njihova ocjenjivanja u skladu s Direktivom Vijeća 91/414/EEZ (4) ili Uredbom (EZ) br. 1107/2009 Europskog parlamenta i Vijeća (5). Agencija je ocijenila te tvari i zaključila da je primjereno trajno zadržati vapnenac, papar, repelente: brašno od krvi, ekstrakte morskih algi i trimetilamin hidroklorid u Prilogu IV. Uredbi (EZ) br. 396/2005 (6) (7). U pogledu 1,4-diaminobutana i amonijeva acetata zaključila je da je potrebno da upravitelji rizikom izvrše daljnje razmatranje. Iz perspektive upravljanja rizicima primjereno je te tvari trajno zadržati u Prilogu IV. Uredbi (EZ) br. 396/2005 s obzirom na njihovu prirodnu prisutnost u okolišu.

(11) Na temelju obrazloženih mišljenja, izjave i zaključka Agencije i uzimajući u obzir čimbenike relevantne za pitanje koje se razmatra predmetne izmjene MRO-a ispunjavaju uvjete iz članka 14. stavka 2. Uredbe (EZ) br. 396/2005.

(12) Uredbu (EZ) br. 396/2005 trebalo bi stoga na odgovarajući način izmijeniti.

(13) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II., III. i IV. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 27. listopada 2020. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Znanstvena izvješća Europske agencije za sigurnost hrane (EFSA) dostupna su na internetu: http://www.efsa.europa.eu:

Reasoned opinion on the evaluation of confirmatory data following the Article 12 MRL review for 1‐methylcyclopropene („Obrazloženo mišljenje o ocjeni potvrdnih podataka nakon preispitivanja MRO-a za 1-metilciklopropen u skladu s člankom 12.”). EFSA Journal 2020.;18(1):5963.

Reasoned opinion on the modification of the existing maximum residue level for bifenazate in elderberries („Obrazloženo mišljenje o izmjeni postojeće maksimalne razine ostataka za bifenazat u bobicama bazge”). EFSA Journal 2019.;17(11):5878.

Reasoned opinion on the setting of import tolerances for chlorantraniliprole in oil palms frums and oil palms palms („Obrazloženo mišljenje o utvrđivanju uvoznih odstupanja za klorantraniliprol u košticama uljne palme i plodovima uljne palme”). EFSA Journal 2019.;17(11):5877.

Reasoned opinion on the modification of the existing maximum residue levels for chlormequat in barley and animal commodities („Obrazloženo mišljenje o izmjeni postojeće maksimalne razine ostataka za klormekvat u ječmu i proizvodima životinjskog podrijetla”). EFSA Journal 2020.;18(1):5982.

Reasoned opinion on the modification of the existing maximum residue level for cyprodinil in rhubarbs („Obrazloženo mišljenje o izmjeni postojeće maksimalne razine ostataka za ciprodinil u rabarbari”). EFSA Journal 2019.;17(9):5813.

Reasoned opinion on the modification of the existing maximum residue levels for mandipropamid in kohlrabies and herbs and edible flowers („Obrazloženo mišljenje o izmjeni postojećih maksimalnih razina ostataka za mandipropamid u korabi i začinskom bilju i jestivim cvjetovima”). EFSA Journal 2020.;18(1):5958.

Reasoned opinion on the modification of the existing maximum residue level for pyridaben in sweet pepper/bell pepper and setting of an import tolerance in tree nuts („Obrazloženo mišljenje o izmjeni postojećih maksimalnih razina ostataka za piridaben u paprici i utvrđivanju uvoznog odstupanja za orašaste plodove”). EFSA Journal 2020.;18(2):6035.

(3) Uredba Komisije (EZ) br. 839/2008 od 31. srpnja 2008. o izmjeni Uredbe (EZ) br. 396/2005 Europskog parlamenta i Vijeća u vezi s prilozima II., III. i IV. o maksimalnim razinama ostataka pesticida u određenim proizvodima ili na njima (SL L 234, 30.8.2008., str. 1).

(4) Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

(5) Uredba (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (SL L 309, 24.11.2009., str. 1.).

(6) Statement on pesticide active substances that do not require a review of the existing maximum residue levels under Article 12 of Regulation (EC) No 396/2005 („Izjava o aktivnim tvarima koje se upotrebljavaju u pesticidima, a za koje nije potrebno preispitivanje postojećih maksimalnih razina ostataka u skladu s člankom 12. Uredbe (EZ) br. 396/2005”). EFSA Journal 2019.;17(12):5954.

(7) Conclusion on the peer review of the pesticide risk assessment of the active substance blood meal („Zaključak o stručnom pregledu procjene rizika od uporabe aktivne tvari brašno od krvi kao pesticida”). EFSA Journal 2020.;18(2):6006.